### NN 4/2015 (14.1.2015.), Sporazum o izmjeni Kolektivnog ugovora između društva Autocesta Rijeka - Zagreb i Nezavisnog cestarskog sindikata

KOLEKTIVNI UGOVORI

89

Na temelju članka 192. i 193. Zakona o radu (»Narodne novine« 93/14) AUTOCESTA RIJEKA – ZAGREB d.d., Zagreb, Širolina 4 (u daljnjem tekstu: Poslodavac i/ili Društvo) i NEZAVISNI CESTARSKI SINDIKAT (u daljnjem tekstu: Sindikat) zaključili su u Zagrebu

dana 18. prosinca 2014.

SPORAZUM

Članak 1.

Ovim Sporazumom mijenja se tekst Kolektivnog ugovora Društva sklopljenog 7. studenoga 2011. godine, izmijenjenog i dopunjenog Ugovorom o izmjenama i dopunama od 7. studenoga 2011. godine, II Dodatkom Kolektivnog ugovora društva Autocesta Rijeka – Zagreb d.d. od 29. studenoga 2013. s ispravkom od 6. prosinca 2013. i III Dodatkom Kolektivnog ugovora društva Autocesta Rijeka – Zagreb d.d. od 4. srpnja 2014. koji je istekao a čija su pravna pravila temeljem čl. 199. Zakona o radu (NN 93/14) u produženoj primjeni.

Ovaj Sporazum primjenje se kao pravno pravilo sve dok su pravna pravila navedenoga Kolektivnog ugovora u produženoj primjeni.

Članak 2.

Radi povećanja poreznih olakšica, uvođenja novog ustroja Društva, potrebe usklađivanja plaća sa Odlukom Vlade Republike Hrvatske o utvrđivanju plaća i drugih primanja predsjednika i članova uprava trgovačkih društava (»Narodne novine« 83/09, 3/11, 3/12, 46/12, 22/12, 25/14 i 77/14) Društvo i Sindikat sporazumijeli su se o promjeni teksta čl. 49. Kolektivnog ugovora koji se primjenjuje kao pravno pravilo tako da tekst tj. pravno pravilo mjerodavno za radnopravne odnose sada glasi:

»(1) Radna mjesta se razvrstavaju i vrednuju polazeći od sljedećih grupa poslova i koeficijenata:

|  |  |
| --- | --- |
| POPIS RADNIH MJESTA RAZVRSTANIH PO SLOŽENOSTI POSLOVA I KOEFICIJENTIMA | koeficijent |
| I. GRUPA – podrazumijeva manje složene poslove i zadatke. | 1,50 – 1,90 |
| II. GRUPA – podrazumijeva srednje složene poslove i zadatke na kojima se rad ponavlja uz povremenu pojavu novih poslova (rutinski poslovi). | 2,00 – 2,30 |
| Operater | 2,30 |
| III. GRUPA – podrazumijeva složenije i raznovrsnije poslove i zadatke za čije je obavljanje potrebna konzultacija u njihovom izvršavanju. | 2,40 – 3,60 |
| Referent | 2,50 |
| Samostalni referent | 3,50 |
| IV. GRUPA – podrazumijeva složenije i raznovrsnije poslove i zadatke koji zahtijevaju veći stupanj samostalnosti u njihovom izvršavanju. | 3,70 – 4,40 |
| Suradnik | 3,70 |
| Tajnica Predsjednika Uprave | 4,10 |
| Viši suradnik | 4,10 |
| V. GRUPA – podrazumijeva složenije poslove koji zahtijevaju samostalnost i veći stupanj kreativnosti u njihovom izvršavanju. | 4,50 – 5,20 |
| Viši stručni suradnik | 4,70 |
| Inženjer | 4,70 |
| VI. GRUPA – podrazumijeva vrlo složene poslove koji zahtijevaju inicijativu, kreativnost zaposlenika kao i visoki stupanj samostalnosti i odgovornosti u njihovom izvršavanju. | 5,10 – 5,70 |
| Voditelj poslova | 5,10 |
| Glavni inženjer | 5,10 |
| VII. GRUPA – podrazumijeva vrlo složene poslove koji zahtijevaju potpunu samostalnost, kreativnost, inicijativu i odgovornost kao i dodatna specijalistička znanja za njihovo izvršavanje. | 5,80 – 6,40 |
| Stručni koordinator | 6,30 |
| Rukovoditelj stručne službe | 6,20 |
| Rukovoditelj službe | 5,80 |
| VIII. GRUPA – podrazumijeva najsloženije poslove i zadatke s velikim značenjem za vođenje procesa poslovanja, kreativni poslovi koji zahtijevaju visoki stupanj odgovornosti u njihovom obavljanju kao i dodatna specijalistička znanja. | 6,50 – 7,10 |
| Rukovoditelj samostalne službe | 6,50 |
| IX. GRUPA – podrazumijeva najsloženije poslove i zadatke s najvećim značenjem za vođenje procesa poslovanja, poslovi koji zahtijevaju najveći stupanj kreativnosti i odgovornost u njihovom obavljanju kao i dodatna specijalistička znanja. | 7,20 – 8,50 |
| Direktor sektora | 7,20 |

(2) Na sva radna mjesta iz stavka 1. dodaje se koeficijent 0,20 kao nepromijenjeni dodatak osnovnom koeficijentu za vrijeme primjene teksta Kolektivnog ugovora kao pravnog pravila. Ovaj dodatni koeficijent ulazi u obračun osnovne plaće.«

Članak 3.

U članku 92. Kolektivnog ugovora stavci (3) i (4) brišu se i ne primjenjuju kao pravno pravilo.

Članak 4.

Ovaj Sporazum stupa na snagu danom potpisa, sastavni je dio teksta Kolektivnog ugovora iz kojega proizlaze pravna pravila a pravila iz čl. 2. Ovog Sporazuma primjenjuju se od 1. 1. 2015. godine.

|  |  |
| --- | --- |
| ZA NEZAVISNI CESTARSKI SINDIKAT  Mijat Stanić, predsjednik, v. r. | ZA AUTOCESTU RIJEKA – ZAGREB d.d.  Josip Šala, predsjednik Uprave, v. r. |

4 14.01.2015 Sporazum o izmjeni Kolektivnog ugovora između društva Autocesta Rijeka - Zagreb i Nezavisnog cestarskog sindikata

4 14.01.2015 Sporazum o izmjeni Kolektivnog ugovora između društva Autocesta Rijeka - Zagreb i Nezavisnog cestarskog sindikata